CELEX: 32010R0447
Language: mt
Date: 2010-05-21 00:00:00
Title: Regolament tal-Kummissjoni (UE) Nru 447/2010 tal- 21 ta' Mejju 2010 dwar il-ftuħ tal-bejgħ tat-trab tal-ħalib xkumat permezz ta' proċedura ta' sejħa għall-offerti

22.5.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 126/19
            
         REGOLAMENT TAL-KUMMISSJONI (UE) Nru 447/2010
   tal-21 ta' Mejju 2010
   dwar il-ftuħ tal-bejgħ tat-trab tal-ħalib xkumat permezz ta' proċedura ta' sejħa għall-offerti
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1234/2007 tat-22 ta' Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (ir-Regolament Waħdieni dwar l-OKS) (1), u b’mod partikolari l-Artikolu 43(f) u (j) flimkien mal-Artikolu 4 tiegħu,
   Billi:
   
               (1)
            
            
               Minħabba s-sitwazzjoni attwali tas-suq tat-trab tal-ħalib xkumat f'termini tad-domanda u l-prezzijiet u l-livell tal-ħażniet tal-intervent, huwa xieraq li jinfetaħ il-bejgħ tat-trab tal-ħalib xkumat mill-intervent permezz ta' proċedura ta' sejħa għall-offerti skont ir-Regolament tal-Kummissjoni (UE) Nru 1272/2009 tal-11 ta' Diċembru 2009 li jistabbilixxi regoli komuni ddettaljati għall-implimentazzjoni tar-Regolament tal-Kunsill (KE) Nru 1234/2007 f'dak li għandu x'jaqsam max-xiri u l-bejgħ ta' prodotti agrikoli taħt intervent pubbliku (2).
            
         
               (2)
            
            
               Sabiex ikun immaniġġjat aħjar il-bejgħ mill-intervent, għandha tkun stipulata data sa meta t-trab tal-ħalib xkumat tal-intervent għandu jkun inħażen biex ikun disponibbli għall-bejgħ.
            
         
               (3)
            
            
               L-Artikolu 40(4)(b) tar-Regolament (UE) Nru 1272/2009 jipprovdi li jeħtieġ li jkun stipulat il-perjodu taż-żmien għat-tressiq tal-offerti.
            
         
               (4)
            
            
               Skont l-Artikolu 45 tar-Regolament (UE) Nru 1272/2009 għandhom ikunu stipulati l-limiti taż-żmien biex l-aġenziji tal-intervent jgħarrfu lill-Kummissjoni bl-offerti kollha li jistgħu jkunu aċċettati.
            
         
               (5)
            
            
               Fl-isfond ta' iktar volatilità fil-prezzijiet tas-suq, huwa xieraq li jiżdied l-ammont tal-garanzija tal-offerti, b'deroga mill-Artikolu 44(b) tar-Regolament (UE) Nru 1272/2009.
            
         
               (6)
            
            
               Il-Kumitat ta’ Ġestjoni għall-Organizzazzjoni Komuni tas-Swieq Agrikoli ma ressaqx fehmtu fil-limitu taż-żmien stabbilit mill-President tiegħu,
            
         ADOTTAT DAN IR-REGOLAMENT:
   Artikolu 1
   Ambitu
   Il-bejgħ, permezz ta’ proċedura ta’ sejħa għall-offerti, tat-trab tal-ħalib xkumat maħżun qabel l-1 ta’ Mejju 2009, huwa miftuħ skont il-kundizzjonijiet stipulati fit-Titolu III tar-Regolament (UE) Nru 1272/2009.
   Il-prezz propost għandu jkun il-prezz għal kull 100 kilogramma ta’ prodotti.
   Artikolu 2
   Dati ta’ tressiq tal-offerti
   1.   Il-limitu taż-żmien għat-tressiq tal-offerti bi tweġiba għas-sejħiet individwali għall-offerti għandu jkun il-11:00 (ħin ta' Brussell) tal-ewwel u tat-tielet Tlieta tax-xahar. Madanakollu, f’Awwissu għandu jkun il-11.00 (ħin ta’ Brussell) tar-raba’ Tlieta, u f’Diċembru għandu jkun il-11.00 (ħin ta’ Brussell) tat-tieni Tlieta tax-xahar. F’każ li t-Tlieta tkun festa pubblika, il-limitu taż-żmien għandu jkun il-11.00 (ħin ta’ Brussell) tal-jum tax-xogħol ta’ qabel.
   2.   Il-limitu taż-żmien għat-tressiq tal-offerti għall-ewwel sejħa individwali għall-offerti huwa l-11.00 (ħin ta' Brussell) tal-1 ta’ Ġunju 2010.
   3.   L-offerti għandhom jitressqu lill-aġenziji tal-intervent (3).
   Artikolu 3
   Notifika lill-Kummissjoni
   In-notifika stipulata fl-Artikolu 45 tar-Regolament (UE) Nru 1272/2009 għandha ssir sal-16.00 (ħin ta' Brussell) fid-data tal-għeluq għat-tressiq tal-offerti msemmija fl-Artikolu 2 ta’ dan ir-Regolament.
   Artikolu 4
   Deroga
   B’deroga mill-Artikolu 44(b) tar-Regolament (UE) Nru 1272/2009, il-garanzija tal-offerti għat-trab tal-ħalib xkumat għandha tkun ta’ EUR 200 għal kull tunnellata.
   Artikolu 5
   Dħu|l fis-seħħ
   Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, il-21 ta’ Mejju 2010.
      
         
            Għall-Kummissjoni, f'isem il-President,
         
         Dacian CIOLOŞ
         
            Membru tal-Kummissjoni
         
      
   
   
      (1)  ĠU L 299, 16.11.2007, p. 1.
   
      (2)  ĠU L 349, 29.12.2009, p. 1.
   
      (3)  L-indirizzi tal-aġenziji tal-intervent jinsabu fuq is-sit taċ-CIRCA tal-Kummissjoni Ewropea (http://circa.europa.eu/Public/irc/agri/lait/library?l=/&vm=detailed&sb=Title).